9. PIELIKUMS

GAISMU IZSTAROJOŠĀ LAUKUMA SPILGTUMA KONTRASTA UN SPILGTUMA VIENMĒRĪGUMA MĒRĪJUMA METODE

1. Spilgtuma mēriekārtai jābūt tādai, lai ar to varētu skaidri izšķirt, vai gaismu izstarojošā laukuma spilgtuma kontrasts ir virs vai zem līmeņa, kas prasīts testējamajam LED gaismas avotam.

Turklāt šai iekārtai ir 20 μm vai mazāka izšķirtspēja uz laukuma, kas ir lielāks nekā testējamā LED gaismas avota gaismu izstarojošais laukums. Ja iekārtas izšķirtspēja ir mazāka nekā 10 μm, no blakus esošajām spilgtuma mērījuma vērtībām nosaka vidējo aritmētisko, kas attiecīgi atbilst 10–20 μm liela laukuma spilgtuma vērtībai.

2. Laukuma spilgtuma mērījumus veic vienāda attāluma koordinātu tīklā abos virzienos.

3. 1.a un 1.b zonu nosaka, izmērot spilgtumu laukumam, kas atbilst 1. pielikuma attiecīgajā datu lapā norādītajam nominālajam emitētāja taisnstūrim un ko uz visām pusēm palielina par 10 procentiem no attiecīgā taisnstūra izmēra (sk. 1. attēlu). Vērtība L98 ir 98 procentiles no visām šo spilgtuma mērījumu vērtībām.

3.1. 1.a zona (gaismu izstarojošais laukums) ir vismazākā taisnstūra kontūra, kurai ir tāda pati orientācija kā nominālajam emitētāja taisnstūrim, un visu tās spilgtuma mērījumu vērtība ir 10 procentu vai vairāk no vērtības L98. Vērtība L1 ir vidējais aritmētiskais no visām spilgtuma mērījumu vērtībām 1.a zonā (sk. 2. attēlu). Vērtība R0,1 atbilst 1.a zonas virsmas attiecībai, kur spilgtuma vērtība pārsniedz 10 procentus no vērtības L1. Vērtība R0,7 atbilst 1.a zonas virsmas attiecībai, kur spilgtuma vērtība pārsniedz 70 procentus no vērtības L1.

3.2. 1.b zona ir vismazākā taisnstūra kontūra, kurai ir tāda pati orientācija kā nominālajam emitētāja taisnstūrim, un visu tās spilgtuma mērījumu vērtība ir 70 procentu vai vairāk no vērtības L98.

4. 2. zonas izmērs abos virzienos ir 1,5 reizes lielāks par nominālo emitētāja taisnstūri, kas norādīts 1. pielikuma attiecīgajā datu lapā, un to novieto simetriski nominālajam emitētāja taisnstūrim attālumā d0 = 0,2 mm līdz 1.a zonai, ja vien datu lapā nav norādīts citādi (sk. 3. attēlu). Vērtība L2 ir vidējais aritmētiskais vienam procentam no visām 2. zonā veikto spilgtuma mērījumu vērtībām, kas uzrāda visaugstākās vērtības.

Gadījumā, ja attiecīgajā datu lapā ir norādīta vairāk nekā viena 1.a zonas (gaismu izstarojošā laukuma) puse, kurā var radīt robežu starp izgaismoto un neizgaismoto zonu, katrai no šīm pusēm nosaka vērtību L2, kā norādīts iepriekš.

5. Spilgtuma kontrasta vērtība(-as) ir attiecība starp 1.a zonas spilgtuma vērtību L1 un 2. zonas spilgtuma vērtību L2.

6. Ja nominālā emitētāja taisnstūris, kas norādīts 1. pielikuma attiecīgajā datu lapā, ir sadalīts n laukumos (piem., n = 1 × 4), tādu pašu iedalījumu attiecina arī uz 1.a zonu.

6.1. Katram no n laukumiem vērtība L1,i (i = 1, …, n) ir vidējais aritmētiskais no visu spilgtuma mērījumu vērtībām uz attiecīgā laukuma.

6.2. Vērtība ΔL ir visu spilgtuma vērtību L1,i maksimālā relatīvā novirze no spilgtuma vērtības L1.

ΔL = maks. {(L1,i – L1)/L1; i = 1, …, n}

1. attēls

Nominālā emitētāja taisnstūra palielināšana

Nominālā emitētāja taisnstūris (izmērs un novietojums definēts datu lapā)

Spilgtuma mērījumu laukums

Atskaites plakne

Atskaites ass

2. attēls

1.a un 1.b zonas definēšana

1.a zona (ietver visas vērtības ≥ 10 % no L98)

1.b zona (ietver visas vērtības ≥ 70 % no L98)

Atskaites plakne

Atskaites ass

3. attēls

2. zonas definēšana

— 1,5 × nomimālā emitētāja taisnstūra izmērs

— attālums d0 no 1.a zonas "robežas" puses

2 zona

Atskaites plakne

Atskaites ass